Forslag til RÅDETS FORORDNING om anvendelse af proceduren for aktiv forædling i forvaltningen af visse markeder for landbrugsprodukter

(forelagt af Kommissionen)

BEGRUNDELSE

1. Proceduren for aktiv forædling skal bidrage til at sikre, at agrofødevarevirksomheder nyder godt af vedvarende og rimelige konkurrencebetingelser i forhold til tredjelande, og at afsætningsmarkederne for EF-landbrugsprodukter derved bevares.

2. Afsætningsmarkederne for EF-landbrugsprodukter skal bevares under hensyntagen til de regler, der følger af Verdenshandelsorganisationens aftale om landbrug. Det er derfor nødvendigt at forvalte de disponible eksportordninger korrekt. Den korrekte forvaltning kan dog forudsætte, at der hurtigt træffes forvaltningsforanstaltninger til begrænsning eller midlertidig suspension af anvendelsen af proceduren for aktiv forædling, hvis ordningens anvendelse fører til en betydelig nedgang i eksporten af de EF-landbrugsprodukter, for hvilke der kan ydes eksportrestitutioner inden for GATT's budgetrammer.

3. Hvis agrofødevarevirksomhederne fortsat skal bevare deres konkurrenceevne over for tredjelandene, og hvis der skal udvikles et egnet klima for investeringer og beskæftigelse, er det nødvendigt at anvende proceduren for aktiv forædling med en vis smidighed for at garantere, at virksomhederne råder over overskuelige og sikre forsyninger. Med proceduren for aktiv forædling af landbrugsprodukter skal det derfor være muligt hurtigt at træffe forvaltningsforanstaltninger, som sikrer, at virksomhederne, når de økonomiske vilkår berettiger hertil, uden vanskeligheder kan omstille sig fra EF-forsyninger til forsyninger fra tredjelande.

4. Den nuværende udformning af bestemmelserne i de fælles markedsordninger giver ikke mulighed for hurtigt at træffe foranstaltninger, enten med henblik på at suspendere eller begrænse proceduren for aktiv forædling, så EF-landbrugsprodukter kan udføres under overholdelse af de regler, der følger af anvendelsen af Verdenshandelsorganisationens aftale om landbrug, eller for at garantere, at virksomhederne råder over overskuelige og sikre forsyninger. I artikel 32 i Rådets forordning (EF) nr. 1255/1999 af 17. maj om den fælles markedsordning for mælk og mejeriprodukter og i de tilsvarende bestemmelser i de øvrige rådsforordninger om fælles markedsordninger er det kun fastsat, at Rådet i særlige tilfælde helt eller delvis kan udelukke anvendelse af proceduren for aktiv forædling.

5. Anvendelsen af proceduren for aktiv forædling bør derfor smidiggøres i vid udstrækning, så der kan træffes forvaltningsforanstaltninger som omhandlet i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen.

Forslag til RÅDETS FORORDNING om anvendelse af proceduren for aktiv forædling i forvaltningen af visse markeder for landbrugsprodukter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C ...

under henvisning til udtalelse fra Europa-Parlamentet [2], og

[2] EFT C ...

ud fra følgende betragtninger:

(1) Proceduren for aktiv forædling for landbrugsprodukter skal bidrage til at sikre, at agrofødevarevirksomhederne nyder godt af vedvarende og rimelige konkurrencebetingelser i forhold til tredjelande, og at afsætningsmarkederne for EF-landbrugsprodukter derved bevares.

(2) Efter artikel 32 i Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter [3], og de tilsvarende bestemmelser i de øvrige rådsforordninger om fælles markedsordninger kan Rådet, der træffer afgørelse med kvalificeret flertal på forslag af Kommissionen, i særlige tilfælde helt eller delvis udelukke anvendelsen af proceduren for aktiv forædling.

[3] EFT L 160 af 26.6.1999, s. 48. Forordning senest ændret ved forordning (EF) nr. 1670/2000 (EFT L 193 af 29.7.2000, s. 10).

(3) Afsætningsmarkederne for EF-landbrugsprodukter skal bevares under hensyntagen til de regler, der følger af Verdenshandelsorganisationens aftale om landbrug. Det er derfor nødvendigt at forvalte de disponible eksportordninger korrekt. Den korrekte forvaltning kan dog forudsætte, at der hurtigt træffes forvaltningsforanstaltninger til begrænsning eller midlertidig suspension af anvendelsen af proceduren for aktiv forædling.

(4) Hvis agrofødevarevirksomhederne skal bevare deres konkurrenceevne i forhold til tredjelandene, og hvis der skal udvikles et egnet klima for investeringer og beskæftigelse, er det nødvendigt at anvende proceduren for aktiv forædling med en vis smidighed for at garantere, at virksomhederne råder over overskuelige og sikre forsyninger. Med proceduren for aktiv forædling af landbrugsprodukter skal det derfor være muligt hurtigt at træffe forvaltningsforanstaltninger, som sikrer, at virksomhederne, når de økonomiske vilkår berettiger hertil, uden vanskeligheder kan omstille sig fra EF-forsyninger til forsyninger fra tredjelande.

(5) Bestemmelserne i artikel 32 i forordning (EF) nr. 1255/1999 og de tilsvarende bestemmelser i de øvrige rådsforordninger om fælles markedsordninger opfylder ikke de krav, som stilles til en smidig og effektiv forvaltning af markederne under hensyn til de regler, der følger af Verdenshandelsorganisationens aftale om landbrug.

(6) Da de foranstaltninger, der er nødvendige for at gennemføre denne forordning, er forvaltningsforanstaltninger som omhandlet i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [4], bør foranstaltningerne vedtages efter proceduren i afgørelsens artikel 4, idet afgørelsens artikel 7, stk. 3, skal overholdes -

[4] EFT L 184 af 17.7.1999, s. 23.

UDSTEDT FØLGENDE FORORDNING:

Artikel 1

Anvendelse af proceduren for aktiv forædling kan efter proceduren i artikel 3 midlertidigt suspenderes eller begrænses for produkter i traktatens bilag I.

Artikel 2

Efter proceduren i artikel 3 kan der træffes foranstaltninger til at lette anvendelsen af proceduren for aktiv forædling for produkter i traktatens bilag I med henblik på at fremstille produkter, som også henhører under traktatens bilag I, så der kan sikres en harmonisk overgang fra perioder, hvor der kan ydes restitutioner for EF-varer, til perioder, hvor der ikke mere kan ydes restitutioner for de samme EF-varer.

Artikel 3

1. Kommissionen bistås af den forvaltningskomité for mælk og mejeriprodukter, der blev oprettet ved artikel 41 i forordning (EF) nr. 1255/1999, og de tilsvarende forvaltningskomitéer, som blev oprettet ved andre rådsforordninger om fælles markedsordninger.

2. Når der henvises til dette stykke, anvendes forvaltningsproceduren i artikel 4 i afgørelse 1999/468/EF, idet bestemmelserne i afgørelsens artikel 7, stk. 3, skal overholdes.

3. Den periode, der er fastsat i artikel 4, stk. 3, i afgørelse 1999/468/EF, er på én måned.

Artikel 4

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den ...

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

>TABELPOSITION>